## Program pomoćničkog ispita za zanimanje glazbar za gudačka glazbala

### NN 12/2010 (25.1.2010.), Program pomoćničkog ispita za zanimanje glazbar za gudačka glazbala

MINISTARSTVO GOSPODARSTVA, RADA I PODUZETNIŠTVA

266

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

GLAZBALAR ZA GUDAČKA GLAZBALA

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja glazbalar za gudačka glazbala u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje glazbalar za gudačka glazbala.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Violina  Viola  Violončelo  Kontrabas | Violina mora biti izrađena od odgovarajuće vrste drva, može imati dimenzije po Stradivariju. Za ostale instrumente iz obitelji srodnih glazbala primijeniti odgovarajuće dimenzije. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Izrada skica i nacrta dijelova žičanih gudačkih glazbala | Samostalno izraditi skice i nacrte koji se koriste kod izrade gudačkih glazbala poštujući zakonitosti tehničkog crteža.  Prikazati opremu gudačkih glazbala.  Nacrtati pojedine detalje (rozete, rezbarije, intarzije, bordure, ornamenti, proračun i izrada nacrta menzura).  Čitati nacrte. |
| Izrada osnovnih dijelova  Priprema radova | Odabrati kvalitetnu smrekovinu i javor.  Pripremiti kalupe za ugradnju panjića.  Izrezati daščice za stranice.  Grubo obraditi stranice (blanjom, strugalom).  saviti i lijepiti stranice na panjiće kalupa i obraditi stranice na kalupu (utvrditi nadmjere). |
| Izrada dna | Odabrati kvalitetno drvo javora.  Odrediti i izblanjati osnovice (čela) za mjerenje.  Pripremiti elemente za lijepljenje.  Lijepiti, strojno poravnati osnovice (blanjalicom).  Ucrtati oblik dna (s nadmjerom) prema stanicama.  Iskrojiti oblik dna (tračnom pilom).  Ostaviti pete na gornjem dijelu dna za vrat.  Profilirati lice dna.  Iskopati unutrašnjosti dna.  Fino obraditi  Odvojiti kalup od dna.  Lijepiti pojačanja, poravnati stranice na ravnoj brusnoj ploči.  Lijepiti dno stranice. |
| Izrada zvučnice | Odabrati kvalitetne sirovine.  Odrediti visinu stranice.  Lijepiti pojačanja, raspiliti daske.  Poravnati sljubnice i lijepiti daske.  Poravnati osnovice, zacrtati oblik prema stranicama, ispiliti oblik zvučnice.  Profilirati lice, kopati i istanjiti na potrebne dimenzije, izrade ff-ključeve, pripremiti i izraditi bass gredice, nalijepiti zvučnice na stranice, profilirati utore i ugraditi bordure. |
| Izrada vrata i glave violine | Grubo obraditi.  Fino obraditi.  Izraditi rupe za klinove (čivije). |
| Završni radovi  − površinska obrada  − akustika glazbala | Grubo i fino obraditi i polakirati violine.  Odrediti ispravnu debljinu rezonantnih ploča, bass gredica, ff-ključeva, žljebica, dušica, konjića i polakirati. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju glazbalar za gudačka glazbala.

|  |  |
| --- | --- |
| Nastavna područja | Očekivana znanja i umijeća |
| 1. Poznavanje materijala | |
| Tehnička svojstva drva | Identificirati vrste i opisati svojstva masivnog drva.  Prepoznati greške drva.  Prepoznati vrste drvnih materijala na ponuđenim primjerima.  Razlikovati vrste i svojstva drvnih materijala. |
| Makroskopska identifikacija | Prepoznati vrste drva golim okom ili uz pomoć lupe. |
| Bolesti i zaštita drva | Prepoznati bolesti drva i navesti postupke njegove zaštite. |
| Vrste drva za izradu glazbala | Objasniti značajke geografskih podneblja koja daju najbolje drvo za glazbala.  Navesti vrstu i dio drva koji je pogodan za izradu dijelova glazbala.  Definirati vrijeme siječe pojedinih vrsta drva za izradu glazbala.  Definirati trajnost drva. |
| Akustična svojstva drva za glazbala | Prepoznati akustična svojstva drva.  Opisati postupke ispitivanja akustičnih svojstava drva.  Definirati osnovna svojstva zvuka.  Opisati utjecaj materijalne okoline zvučnog izvora.  Izraziti osnovne čimbenike koji utječu na pojavu zvuka.  Imenovati što sve utječe na stvaranje zvuka pojedinih instrumenata. |
| Prirodno i umjetno sušenje drva | Objasniti važnost sušenja drva.  Opisati načine sušenja drva.  Nabrojiti vrste sušionica i njihovu opremu.  Prepoznati greške nastale u procesu sušenja.  Objasniti razloge nastajanja grešaka u procesu sušenja.  Opisati način kontroliranja sadržaja vlage u drvu.  Komentirati pravilan odabir drva s obzirom na postotak vlage. |
| Drvo i furniri za glazbala | Prepoznati vrste drva, objasniti njegova svojstva i opisati način odabira određene vrste drva.  Opisati postupak pripreme furnira za obradu.  Identificirati vrste furnira i opisati najbolji način njegove pripreme kao sirovine. |
| Vezivo za drvo i druge vrste nedrvnih materijala | Nabrojiti vrste nedrvnih materijala i objasniti njihovu primjenu u praksi.  Navesti važnost primjene nedrvnih materijala.  Prepoznati vrste i objasniti svojstva nedrvnih materijala i njihov utjecaj na glazbalo.  Razlikovati veziva.  Definirati fizička i mehanička svojstva veziva, opisati njegovu pravilnu pripremu i konačni utjecaj na glazbalo. |
| Močila, kitovi, boje i lakovi | Nabrojiti vrste močila, kitova, boja i lakova za površinsku obradu glazbala.  Definirati njihova fizička i mehanička svojstva, objasniti pravilnu primjenu i konačni utjecaj na glazbalo. |
| Metalni materijali i okovi za glazbala | Opisati svojstva metalnih materijala i njihovu primjenu.  Opisati okove koji se upotrebljavaju u gradnji glazbala. |
| Plastični i drugi materijali za glazbala | Navesti vrste i svojstva plastičnih materijala.  Navesti načine primjene različitih vrsta plastičnih materijala. |
| 2. Stručno crtanje | |
| Osnove tehničkog crtanja | Navesti osnove tehničkog crtanja.  Nabrojati elemente koji su važni za izradu tehničkog crteža.  Opisati način prikazivanja proizvoda crtežom.  Analizirati nacrte proizvoda.  Opisati potrebnu tehničku dokumentaciju.  Nacrtati sastavnicu te u sastavnicu unijeti sve potrebne elemente kod pojedinog proizvoda.  Primijeniti načela estetike i dizajna. |
| Označavanje drvnih materijala | Nabrojati oznake drvnih materijala u nacrtima. |
| Označavanje nedrvnih materijala | Nabrojati oznake nedrvnih materijala u nacrtima. |
| Vezovi i spojevi kod izrade žičanih gudačkih glazbala | Nabrojiti vrste i načine prikazivanja vezova koji se koriste kod izrade pojedinih gudačkih glazbala.  Prepoznati vezove u tlocrtu, nacrtu i bokocrtu. |
| Klasifikacija i vrste žičanih gudačkih glazbala | Klasificirati žičana gudačka glazbala koja se upotrebljavaju u praksi.  Definirati materijalne i konstrukcijske raznolikosti koje postoje među izvorima zvuka. |
| Povijest i opis žičanih gudačkih glazbala | Opisati razvoj gudačkih glazbala tijekom povijesti. |
| Oprema žičanih gudačkih glazbala | Identificirati glazbala obzirom na dimenzije i tonski opseg.  Imenovati dijelove glazbala i njihovu funkciju.  Opisati opremu žičanih gudačkih glazbala (gudala, naslone za bradu, držače za žice, pragove, konjiće, panjiće, prigušivače, kutije, vijke za ugađanje). |
| Crtanje žičanih gudačkih glazbala u mjerilu s presjecima | Prepoznati oznake koje prikazuju različite vrste glazbala u nacrtima.  Protumačiti u nacrtima korištena mjerila. |
| Crtanje karakterističnih detalja sastavljanja za žičane gudačke instrumente | Prikazati pojedina glazbala u zadanom mjerilu u ortogonalnoj projekciji i presjecima.  Dimenzionirati elemente konstrukcije. |
| Izrada proizvodne dokumentacije | Nacrtati konstrukcijske vezove i spojeve.  Proračunati normative materijala i vremena.  Samostalno izraditi tehnički opis proizvoda i tehnološku kartu. |
| Uporaba računala u gradnji glazbala | Upotrijebiti računalo pri izradi nacrta, tehničkog opisa, sastavnice, izračunu potrebnog materijala. |
| 3. Tehnologija proizvodnje | |
| Zaštita na radu  Zaštita okoliša  − pravilno postupanje s otpadom  − racionalno korištenje energije | Navesti zakonske propise koji su važni za struku.  Opisati način sprečavanja ozljeda koje mogu nastati pri radu sa strojevima, alatima i uređajima za obradu drva.  Nabrojati sredstva osobne zaštite.  Identificirati optimalne uvjete rada.  Razlikovati, opisati način sortiranja otpada koji nastaje u obradi drva (piljevine, blanjevine, drvnog brašna, porupaka, okrajaka i sl.).  Opisati način ispravnog skladištenja opasnog otpada.  Opisati postupke sprečavanja emisije opasnih tvari u okoliš. |
| Tehnologija proizvodnje žičanih gudačkih glazbala | Opisati tehnološke faze izrade žičanih gudačkih glazbala:  − violine  − viole  − violončela  − kontrabasa.  Razlikovati alat i opremu, te opisati organizaciju radionice.  Opisati način rukovanja alatom za krojenje, uz maksimalnu iskoristivost materijala.  Nabrojati i prepoznati pojedine alate i strojeve za oblikovanje.  Objasniti način izrade spojeva i šablona za pojedine vrste glazbala.  Nabrojati načine i postupke lijepljenja.  Opisati postupke savijanja drva.  Objasniti važnost poštivanja dimenzija i točnosti obrade.  Objasniti način rukovanja ručnim i električnim alatima i strojevima.  Nabrojiti radne alate i uređaje za površinsku obradu, te predvidjeti utjecaj površinske obrade, glatkoće i finoće mehaničke obrade na kvalitetu instrumenta, njegovu zvučnost i trajnost. |
| Ugađanje glazbala | Opisati način ugađanja pojedinog glazbala. |
| Popravak oštećenih glazbala | Objasniti postupke popravaka oštećenih glazbala.  Opisati način rukovanja alatima i odabira materijala za popravak pojedinih glazbala. |
| Restauriranje starih glazbala | Objasniti tehnike restauriranja gudačkih glazbala.  Opisati način rukovanja alatima i izabranim materijalom za restauraciju starih glazbala. |
| 4. Stručni račun | |
| Mjerne veličine i jedinice | Navesti osnovne mjerne jedinice i njihovu primjenu u praksi. |
| Matematičke i računske operacije | Koristiti osnovne računske operacije s prirodnim i decimalnim brojevima, razlomcima, linearnim jednadžbama.  Primijeniti znanje osnovnih računskih operacija na konkretnim primjerima iz prakse.  Izračunati površinu, obujam i masu.  Nabrojiti geometrijska tijela te izračunati njihova oplošja i obujam.  Izračunati postotak.  Primijeniti postotni račun. |
| Izračunavanje potreba materijala | Izračunati nadmjere na čiste mjere.  Izračunati utroške pojedinih materijala po jedinici površine i sl.  Nabrojiti standardne dimenzije materijala.  Izračunati utrošak materijala. |
| Izračunavanje troškova rada | Definirati vrste troškova i elemente kalkulacije.  Izračunati troškove rada, cijenu koštanja proizvoda i prodajnu cijenu proizvoda. |
| Izračunavanje plaća i doprinosa | Izračunati plaću i doprinose radnika po danu, satu i mjesecu. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | BROJ BODOVA | |
| Mogući | Ostvareni |
| Pisane pripreme za izradu uratka | 0 – 20 |  |
| Spretnost rukovanja alatima i strojevima | 0 – 10 |  |
| Koncentracija i izdržljivost | 0 – 10 |  |
| Kakvoća izrađene radne probe | 0 – 20 |  |
| Točnost dimenzija i obrade prema planu | 0 – 20 |  |
| Kakvoća izrađenog uratka | 0 – 20 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-24

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-266